b'\n_START_ARTICLE_\nThe Variation of Animals and Plants under Domestication\n_START_PARAGRAPH_\nThe Variation of Animals and Plants under Domestication on Charles Darwinin kirjoittama tietokirja vuodelta 1868._NEWLINE_Teos k\xc3\xa4sittelee yksityiskohtaisesti lajien kesytt\xc3\xa4mist\xc3\xa4 ja kasvien hy\xc3\xb6tyk\xc3\xa4ytt\xc3\xb6\xc3\xa4, mutta luvussa XXVII Darwin k\xc3\xa4sittelee perinn\xc3\xb6llisyyteen liittyv\xc3\xa4\xc3\xa4 teoriaansa, josta h\xc3\xa4n k\xc3\xa4ytt\xc3\xa4\xc3\xa4 nimityst\xc3\xa4 Pangenesis.\n_START_SECTION_\nTausta\n_START_PARAGRAPH_\nDarwin oli ty\xc3\xb6st\xc3\xa4nyt kahden vuoden ajan luonnonvalintaa k\xc3\xa4sittelev\xc3\xa4\xc3\xa4 kirjaansa, kun h\xc3\xa4n 18. kes\xc3\xa4kuuta 1858 sai paketin Alfred Wallacelta, joka asui Borneossa. Paketti sis\xc3\xa4lsi kahdenkymmenen sivun pituisen k\xc3\xa4sikirjoituksen, jossa kuvattiin evoluutioon liittyv\xc3\xa4 mekanismi, joka muistutti Darwinin omaa mallia. Darwinilla oli paineita julkaista omat n\xc3\xa4kemyksens\xc3\xa4, ja h\xc3\xa4n ryhtyi ty\xc3\xb6st\xc3\xa4m\xc3\xa4\xc3\xa4n "tiivistelm\xc3\xa4\xc3\xa4" Lajien synty-teoksestaan. Johdannossa h\xc3\xa4n kertoi, ett\xc3\xa4 tulevassa julkaisussa h\xc3\xa4n toivoi antavansa tarkan kuvauksen teoriansa taustalla olevista tekij\xc3\xb6ist\xc3\xa4._NEWLINE_9. tammikuuta 1860, kaksi p\xc3\xa4iv\xc3\xa4\xc3\xa4 Lajien synnyn toisen painoksen julkaisun j\xc3\xa4lkeen, Darwin palasi ty\xc3\xb6h\xc3\xb6n alkuper\xc3\xa4isen luonnonvalintaa koskevan k\xc3\xa4sikirjoituksensa kanssa ja ryhtyi laajentamaan kahta ensimm\xc3\xa4ist\xc3\xa4 lukua. H\xc3\xa4nell\xc3\xa4 oli runsaasti muistiinpanoja ja kes\xc3\xa4kuun puoliv\xc3\xa4liin menness\xc3\xa4 h\xc3\xa4n oli saanut valmiiksi ensimm\xc3\xa4isen version johdannosta, ja kaksi ensimm\xc3\xa4ist\xc3\xa4 lukua koskien kyyhkysten kesytt\xc3\xa4mist\xc3\xa4. Darwin ilmeisesti kyll\xc3\xa4styi teoksen kirjoittamiseen ja ryhtyi ty\xc3\xb6st\xc3\xa4m\xc3\xa4\xc3\xa4n omael\xc3\xa4m\xc3\xa4kertaansa. Hein\xc3\xa4kuussa 1861 h\xc3\xa4n aloitti uuden teoksen, Fertilisation of Orchids, joka julkaistiin toukokuussa 1862._NEWLINE_Darwin jatkoi tietojen ker\xc3\xa4\xc3\xa4mist\xc3\xa4. H\xc3\xa4nen omat kokeensa rajoittuivat kasveihin, mutta h\xc3\xa4n ker\xc3\xa4si tietoa muilta tutkijoilta, ja sai jopa jotkin heist\xc3\xa4 tekem\xc3\xa4\xc3\xa4n kokeita puolestaan. Sairastelusta huolimatta ty\xc3\xb6 edistyi ja maaliskuussa 1865 Darwin kirjoitti julkaisijalleen, John Murraylle, ett\xc3\xa4 kirjan 7 ensimm\xc3\xa4ist\xc3\xa4 lukua ovat valmiina painoon, ja lukuun ottamatta viimeist\xc3\xa4 lukua, muut ovat hyvin l\xc3\xa4hell\xc3\xa4 valmiita (julkaistu teos koostuu 28 luvusta)._NEWLINE_Darwin oli pohtinut perinn\xc3\xb6llisyytt\xc3\xa4 koskevaa teoriaa pitk\xc3\xa4\xc3\xa4n. Toukokuussa 1865 h\xc3\xa4n l\xc3\xa4hetti k\xc3\xa4sikirjoituksen yst\xc3\xa4v\xc3\xa4lleen Thomas Huxleylle ja kysyi t\xc3\xa4m\xc3\xa4n mielipidett\xc3\xa4 teoksen julkaisemisesta. K\xc3\xa4sikirjoituksen mukana l\xc3\xa4hett\xc3\xa4m\xc3\xa4ss\xc3\xa4\xc3\xa4n kirjeess\xc3\xa4, Darwin luonnehti teoriaa karkeaksi, mutta vakuutti sille olevan runsaasti tukevia todisteita. Huxley huomautti teorian samankaltaisuudesta Georges Leclerc de Buffonin ja sweitsil\xc3\xa4isen Charles Bonnetin teorioihin, mutta p\xc3\xa4\xc3\xa4tyi lopulta suosittelemaan teoksen julkaisua.\n_START_SECTION_\nJulkaisu\n_START_PARAGRAPH_\nJoulun alla 1866 Darwin l\xc3\xa4hetti valmiin k\xc3\xa4sikirjoituksen kustantajalle. K\xc3\xa4sikirjoituksesta puuttui viimeinen luku. Tammikuun alussa Darwin sai arvion teoksen sivum\xc3\xa4\xc3\xa4r\xc3\xa4st\xc3\xa4, ja kirjoitti kustantajalle olevansa hyvin pahoillaan teoksensa suuresta sivum\xc3\xa4\xc3\xa4r\xc3\xa4st\xc3\xa4._NEWLINE_Teosta alettiin mainosta jo vuonna 1865. Darwin sai ensimm\xc3\xa4isen vedoksen 1. maaliskuuta 1867. Korjausten tekemisess\xc3\xa4 auttoi Darwinin tyt\xc3\xa4r Henrietta Emma Darwin. Korjausten lis\xc3\xa4ksi Darwin my\xc3\xb6s lis\xc3\xa4si uutta materiaalia. Korjaukset valmistuivat 15. marraskuuta, mutta teoksen hakemiston tekeminen viiv\xc3\xa4stytti julkaisua._NEWLINE_The Variation of Animals and Plants under Domestication tuli myyntiin 30. tammikuuta 1868, kolmetoista vuotta sen j\xc3\xa4lkeen kun Darwin oli tehnyt ensimm\xc3\xa4iset kokeensa kyyhkysill\xc3\xa4.'